আগামী বৃহস্পতিবার অ্যান্টিগায় ওয়েস্ট ইন্ডিজের বিরুদ্ধে প্রথম টেস্ট। তার আগেই সতীর্থদের সতর্ক করে দিয়ে অজিঙ্ক রাহানে জানিয়ে দিলেন, মন্থর উইকেটে ধৈর্যের বড় পরীক্ষা দিতে হবে ব্যাটসম্যানদের। ভারতীয় তারকা বলেছেন, ‘‘এই ধরনের মন্থর উইকেটে ভাল ইনিংস খেলতে হলে ধৈর্য নিয়ে দাঁড়িয়ে থাকতে হবে। আমার ধারণা, এই উইকেটে রান করা খুব সহজ হবে না। আমরা আসন্ন চার টেস্টের সিরিজে সেই চ্যালেঞ্জ জিততে চাই।’’
সোমবারই সেনিট কিট্‌স থেকে অ্যান্টিগায় পৌঁছে টিম নিয়ে মাঠে নেমে পড়েন কোচ অনিল কুম্বলে। বোলিংয়ের সঙ্গে ব্যাটিং প্র্যাক্টিসও হয়েছে। কিউরেটরের ইঙ্গিত, অ্যান্টিগার উইকেটে গতি থাকবে না। রাহানে বলেছেন, ‘‘অন্য কোনও পিচে সেঞ্চুরি করতে যদি ১৫০ বল লাগে, এখানে তার জন্য ২৫০ বলও খেলতে হতে পারে। তাই একজন ব্যাটসম্যান হিসাবে কমপক্ষে ২০০ বল খেলার ধৈর্য তৈরি করতে হবে আমাদের। এই সিরিজে ভাল করতে আমরা তৈরি। মাঠে নামার অপেক্ষায় রয়েছি।’’